《由方丈右转上海山门》
清代·陈王猷

飞楼倚嵚岑，环回觉路塞。四望穷跻攀，斗绝石痕辟。

窥天刚半线，拔地乃千尺。鬼斧凿何年，俨有巨灵蹠。

雕鹗息羽翰，猱玃罕踪迹。当兹敛形神，直上缓登陟。

铁縇右钩梯，手腕参足力。左顾窅然深，澒洞曛以黑。

纳趾踵外垂，高尻面内迫。神人御风行，中道尚栖息。

况在尘世间，宁有次仲翮。我幸及其巅，置身高岝峉。

出险凭虚无，茫然荡心魄。

作者简介：陈王猷，字良可，号砚村，又号息斋，广东海阳人。康熙辛酉举人，官肇庆教授。有《蓬亭偶存诗草》。